b'\n_START_ARTICLE_\nVibracija\n_START_PARAGRAPH_\nVibr\xc3\xa1cija je nihanje fizikalnega sistema okrog ravnovesne lege. To nihanje je lahko periodi\xc4\x8dno (npr. gibanje nihala) ali naklju\xc4\x8dno, npr. navpi\xc4\x8dno gibanje avtomobilskega kolesa ob vo\xc5\xbenji po makadamski cesti. Vibracijo opi\xc5\xa1emo s tremi glavnimi parametri, amplitudo, frekvenco in fazo._NEWLINE_Izraz se pogosto uporablja kot sopomenka za nihanje, vendar je nihanje \xc5\xa1ir\xc5\xa1i pojem, ki zajema tudi spremembe nemehanskih sistemov, npr. elektri\xc4\x8dne napetosti._NEWLINE_Vibracije ploskih predmetov na stiku z zrakom proizvajajo zvok, ki je eden od tipov dra\xc5\xbeljajev, ki jih \xc4\x8dlovek lahko zazna s svojimi \xc4\x8duti in pomembno prispeva k zaznavanju okolice. Pogosto pa so vibracije v \xc4\x8dlovekovem okolju tudi neza\xc5\xbeelene. Vibracije, ki nastanejo zaradi nenatan\xc4\x8dne izdelave naprav (npr. elektromotorjev), povzro\xc4\x8dajo izgubo energije, obrabo gibljivih delov naprav in mote\xc4\x8d zvok - \xc5\xa1um._NEWLINE_Dolgotrajna izpostavljenost dolo\xc4\x8denim tipom vibracij lahko pri \xc4\x8dloveku in drugih organizmih povzro\xc4\x8di bolezenska stanja. Pri vibracijah frekvencah 35 do 150 Hz in amplitudi manj\xc5\xa1i od 1 mm pride do bolezni, imenovane vazonevroza. Vazonevroza nastane zaradi motene funkcije kapilarne cirkulacije (v praksi znano pod imenom\xc2\xa0\xc2\xbbsindrom belih prstov\xc2\xab). Dolgotrajen \xc5\xa1um v okolici je eden od dejavnikov, ki povzro\xc4\x8dajo stres.'